Fil- 5 ta' Lulju 1982 kelli 9 snin . Fi Triq il- Wied l- Imsida , minkejja l- erjil għoli għoxrin pied , it- televixxin bil- kemm kien jaqbad ix- Xandir Malta u xi kultant ir- Rai Uno ; ir- Rai Due kien iktar ross u textix milli le , aħseb u ara t- Tre u l- bqija . Sal- logħba tat- tieni rawnd bejn l- Italja u l- Brażil ma tantx kont segwejt il- werld kapp ta' Spanja għax ħafna mil- logħbiet kienu fuq id- Due . Kelli ħabib ġar xi sena ikbar minni li kien iddeċieda li jiena nżomm mat- Taljani u kuljum kien jiġi għandi b' xi aħbar dwar il- benjamini tiegħi . Kont naf biss li fl- ewwel rawnd ma kienu għamlu xejn , u bil- kemm ma nqallgħux u għaddew minflokom tal- Kamerun . L- ikbar gowler ta' kull żmien qalli sieħbi . Nhar il- 5 ta' Lulju l- ġenituri tiegħi kellhom joħorġu wara nofs in- nhar u għalhekk xegħluli t- televixxin fuq ir- Rai Uno fejn kienet se tintwera l- partita bejn l- Italja u l- Brażil , disajder għal post fis- semi finali . Ma nafx x' ġara eżatt waqt dik il- logħba imma wara 90 minuta kont inbdilt minn osservatur diżinteressat għal partitarju mill- kbar nett , qalbu tħabbat 200 fis- sekonda , u serp ta' pjaċir jitbandal tul dahru kollu . B' miraklu l- istampa baqgħet ċara , il- kummentatur ( naħseb kien Pizzul , dak il- leħen megalitiku jitriegħed ma' kull azzjoni ) instema' ċar ukoll . It- Taljani rebħu , Rossi skurja tlieta , jiena bqajt imsammar mas- siġġu , fid- dar waħdi , għal kollox mitluf fid- deni ta' l- eċitament li ssoltu jħoss biss partitarju akkanit . Meta waslu lura l- mama u l- papa sabuni naqbeż u nogħla fis- sodda , nimmolla u nwerżaq b' ferħ isteriku , u wara li ċċekkjatli t- temperatura , ommi sabitli 102 deni . Fil- jiem li segwew dik ir- rivelazzjoni ma kontx iddiżappuntat . It- Taljani rebħu mal- Polonja fis- semi finali . Il- logħba kienet fuq ir- Rai Due jew it- Tre , insomma , ma stajt nara xejn iżda xorta bqajt ma' ġenb it- televixxin , qisni qed inqerr lill- Father Joe . Fuq l- iskrin ross , is- sawnd diżastru , bil- kemm tagħraf li hemm kummentatur u li hemm xi ħaġa għaddejja , iżda b' widnejja ma' l- ispijker , segwejt biżżejjed biex għaraft meta skurja l- ewwel gowl Rossi , u t- tieni wkoll , u għalkemm ma kontx ċert li kienet spiċċat il- logħba , meta smajt il- ħornijiet tal- karozzi barra fit- triq , u l- bnadar Taljani jperpru mill- karozzi għaddejjin sparat , ħadt ir- ruħ . Kienet logħba sofferta . Sal- lum għadni ma nafx kif kienu l- gowls ta' Rossi . U mbagħad il- finali . Il- ġenituri ħaduni għand ħbieb tagħhom G ' Mangia , fejn l- istampa kienet ċarissima , u stajt nara kull plejer li f' temp ta' ġimgħa kont sirt nafhom bl- amment - Gentile , Cabrini , anke Gelindo Bordin , il- gowler riżerv . . . Għal snin wara bqajt fan tat- Taljani . Speċjalment tal- klabbs tagħhom li fis- snin tmenin rebħu Champions Cups , Cup Winners Cups u UEFA Cups bir- rimi . Ħassejt dexa ta' pjaċir kull meta rebħu , bit- twistees jew il- ħobż biż- żejt f' ħalqi , wieħed mill- uniċi svogi tiegħi fl- addoloxxenza , u meta skoprejt l- atletika , żammejt mat- Taljani wkoll . Fil- maratona minn dejjem kienu minn ta' quddiem . Fast Forwerd għat- 12 ta' Ġunju 2006 , għeluq snieni . Il- Black Bull Pub ġewwa Paceville fejn qed insegwi l- partita bejn l- Italja u l- Gana mat- tfajla u mal- ħbieb . Il- plejers Taljani ma nafhomx , isimhom ġodda għalija , ili ma nsegwih it- tim . Kuntent li qed nara l- logħba , it- tazza tad- dinja dejjem tferraħħni għax għal xahar sħiħ donnu kulħadd ikollu ħsieb komuni , u s- sens ta' kompetizzjoni u ta' komunita jingħaqdu id f' id . . . qisu l- Milied . . . apparti li hemm il- pjaċir li żżur bars differenti u tara nies ġodda , kollha għajnejhom fissi fuq l- iskrins tat- televixxin , li kull erba' snin dejjem jikbru iżjed . Bilqiegħda , mal- ħbieb , il- logħba bdiet tiżvolġi ruħha fuq il- plażma skrin quddiemna , u jiena sirt konxju ta' l- istennija tiegħi li dejjem tiġini kull tazza tad- dinja , li d- deni jibda tiela' u l- uġigħ li jħoss kull partitarju jerġa' jibda jfeġġ ġewwa qalbi kull darba li t- Taljani jinżlu jiddifendu . Iżda did- darba ma ġara xejn minn dan . Anzi , bil- kontra , kull darba li t- Taljani tellgħu l- ballun u l- plejers tal- Gana kienu jidhru mhux għall- altezza tas- sitwazzjoni , bdejt nibża' li l- azzuri jiskurjaw . U din il- biża' ħasditni . Mela minix sapporter tat- Taljani jew ? X' iż- żobb ? U fil- fatt , skoprejt minnufih li s- seħer tal- 5 ta' Lulju 1982 kien wasal fi tmiemu . Kont liberu , meħlus , mhux iktar partitarju . Sieħbi Mario tani l- aħbar li ċ- Ċeki kienu rebħu 3 - 0 , kaxkru l- Amerikani bix- xibka b' kollox , wirja eċċellenti ta' futbol , u ma stajtx ma ninnotax textixa ħafifa f' sidri . . . jaqaw ? se tinbet fija mħabba ġdida ? Fiż- żmien li qattajt Praga ġieli żammejt maċ- Ċeki fil- hockey tas- silġ u anke fil- futbol , iżda issa li t- Taljani donnhom tilfu dik is- setgħa li kellhom fuqi , se nbaxxi rasi għal seħer ġdid ? Nisperaw li l- logħba bejniethom tiżvela kollox . . . Bloggata ta' Erezija - part - time ħafna haha . . imma hekk se nħalliha issa . . . għax l- iżball parti mill- messaġġ Dażgur li rebħu unuri Ewropej bir- rimi . . . ma ninsewx li kien hemm bosta clubs minn pajjiż partikolari li ġew kostretti jagħmlulhom il- wisa' ! : P ma naħsibx li kien pizzul għax jidhirli li wieħed mid- dispjaċiri tiegħu meta rtira kien li qatt ma kellu ċ- ċans jgħajjat " Italia campioni del mondo ! " . . . Din is- sena , aktar minn qatt qabel , it- Tazza tad- Dinja se tingħex fuq l- internet . U se tingħex ukoll fuq il- bloggosfera Maltija . Dan huwa spazju fejn inkunu nistgħu naqsmu l- fehmiet u l- impressjoniet tagħna fuq il- kampjunat . Mhux xi eżerċizzju ta' ġurnaliżmu sportiv , tista' tkun soġġettiv kemm trid . Opinjonijiet , aneddoti , analiżi ħafif . Kulħadd mistieden . Bil- Malti , bl- Ingliż , bit- Taljan , bil- Franċiż . . . l- uniku lsien uffiċjali huwa l- kordjalità , u l- imħabba lejn il- futbol internazzjonali , din il- logħba li permezz tagħha niċċelebraw il- ġmiel tad- diversità . Biex tkun kontributur , ibgħat e - mail lil : Ġermanja – Arġentina . . . . . Brażil – Franza . . . . . Portugall – Franza . . . . . Ġermanja – Portugall . . . . . 9 ta' Lulju , wara 64 logħba Arċibald Mandraġġar L- Imżebbel Ereżija Dan is- sit m' hu sponsorizzat minn ebda kumpanija . Ċaħda : Il- fehmiet espressi f' dan is- sit elettroniku huma dawk ta' l- awturi biss , u ma għandhom ikunu assoċjati ma' l- ebda għaqda jew istituzzjoni li l- awturi jagħmlu parti minnha .